Na die oorwinning - www.bybelkennis.co.za
by Coen Slabber · Published 21/10/2015 · Updated 18/08/2015
There can be no keener revelation of a society's soul than the way in which it treats its children – C. S. Lewis
Josua het van Jerigo af manne gestuur na Ai toe, naby Bet-Awen, oos van Bet-El, en vir hulle gesê: "Gaan verken die land." Die manne is toe weg en het Ai verken. Toe hulle by Josua terugkom, sê hulle vir hom: "Dit is nie nodig dat al die manskappe gaan nie. so twee of drie duisend man kan gaan en Ai inneem. Die manskappe hoef hulle nie almal daar te gaan moeg maak nie, daar is min mense in Ai." (Josua 7:2 – 3).
Israel het pas vir Jerigo ingeneem. Na Jerigo kom Ai. In vergelyking met Jerigo was Ai maar 'n klein stadjie. Daarom glo die Israeliete dat hulle Ai sommer in hulle slaap kan inneem. Hulle het nie eers die hele leër nodig gehad nie – net so twee of drie duisend man is meer as genoeg. Hulle dink so, want hulle het pas die groter stad Jerigo ingeneem en verwoes.
As daar een ding is wat ons uit die oorwinning by Jerigo kan leer, is dit dat Israel bitter min met die oorwinning te doen gehad het. God het dit gedoen. Die Israeliete was egter nederig genoeg om dit op God se manier te doen. Daarom die groot oorwinning. Toe hulle by Ai kom, tree hulle op asof hulle sonder God hierdie stad sal kan inneem en vernietig. Hulle hoef nie op God te vertrou nie.
God se plan was dat die Israeliete die hele Kanaän moes inneem. Maar hulle moes God se wil op sy manier doen. Hulle ly 'n vernederende nederlaag by Ai. Soms is ons baie kwesbaar na 'n oorwinning – meer kwesbaar nadat God ons geseën het. Ons moenie verbaas wees as God iets groot in ons lewe doen en net daarna word ons geestelik aangeval nie.
By Jesus se doop daal die Heilige Gees in die vorm van 'n duif op Hom neer. Net daarna word Hy in die woestyn deur die duiwel versoek – na die duif kom die duiwel.